TTA ยันถือหุ้น NUSA เพื่อบริหารเงินลงทุน-ไม่ข้องเกี่ยวกับการบริหาร
TTA แจงเข้าซื้อหุ้นเพิ่มทุน PP ของ NUSA เพื่อบริหารเงินลงทุน ไม่ต้องการมีส่วนร่วมในการบริหาร ขณะที่คาดว่าจะสรุปดีลธุรกิจน้ำในอินโดจีนปีนี้ 1 ดีล อีกทั้งอยู่ระหว่างศึกษาการลงทุนธุรกิจพลังงานในปท. 
6 ต.ค. 2558

นายวิทวัส เวชชบุษกร ผู้อำนวยการ สายงานการเงินและการบริหารการลงทุน บริษัท โทรีเซนไทย เอเยนต์ซีส์ จำกัด (มหาชน) หรือ TTA เปิดเผยว่า การที่บริษัทเข้าไปซื้อหุ้นเพิ่มทุน (PP) ใน บริษัท ณุศาศิริ จำกัด (มหาชน) หรือ NUSA มีเหตุผลหลักคือการบริหารเงินลงทุน ไม่มีวัตถุประสงค์ที่จะเข้าไปมีส่วนร่วมในการบริหารงานของ NUSA เพราะมองว่า NUSA เป็นบริษัทพัฒนาอสังหาริมทรัพย์ที่ดีอยู่แล้ว มีโอกาสเติบโตสูงจากยอดขายรอโอน (Backlog) มีอยู่ในระดับสูงรองรับโอกาสเติบโตได้ดีมาก
“เข้าซื้อหุ้นเพิ่มทุนใน NUSA เป็นการเข้าลงทุนเพื่อสร้างผลตอบแทนมากกว่า ไม่ได้คิดที่จะเข้าไปบริหาร”นายวิทวัส กล่าว
ทั้งนี้ NUSA ได้จัดสรรหุ้น PP ครั้งที่ 3 จำนวน 300 ล้านหุ้น มูลค่าที่ตราไว้หุ้นละ 1.10 บาท  โดยจัดสรรให้ นายเฉลิมชัย มหากิจศิริ จำนวน 100 ล้านหุ้น และ TTA จำนวน 200 ล้านหุ้น หลังการได้มาดังกล่าว TTA จะถือหุ้นใน NUSA 3.48%
ขณะที่บริษัทยังอยู่ระหว่างเจรจาเข้าลงทุนในธุรกิจให้บริการรด้านสาธารณูปโภคเกี่ยวกับน้ำ (water) ในประเทศภูมิภาคอินโดจีน คาดว่าจะได้ข้อสรุปภายในปีนี้ 1 ดีล โดยพิจารณาว่าจะเข้าไปลงทุนทั้งโครงการในลักษณะกรีนฟิลด์หรือเริ่มต้นตั้งโครงการใหม่ และการเข้าลงทุนร่วมบริหารจัดการกับบริษัทอื่น ซึ่งจะพิจารณาทั้ง 2 รูปแบบ นอกจากนี้ ยังอยู่ระหว่างศึกษาการลงทุนในธุรกิจพลังงานในประเทศไทยด้วย เนื่องจากบริษัทมีกระแสเงินสดในมือเกือบ 10,000 ล้านบาท พร้อมที่จะเข้าลงทุนในธุรกิจอื่นๆอีกมาก
อย่างไรก็ตามการขยายธุรกิจชิปปิ้ง ซึ่งเป็นธุรกิจหลัก (Core Business) นั้น ต้องดูสภาพตลาดด้วยว่าช่วงไหนเหมาะกับการขยายธุรกิจ เพราะถ้าเป็นช่วงที่เศรษฐกิจโลกยังค่อนข้างไม่ดี ก็ต้อง wait&amp;see เพราะนโยบายการขยายการลงทุนของ TTA จะต้องเป็นไปอย่างระมัดระวัง โดยดูสภาพเศรษฐกิจทั่วโลกด้วย และการลงทุนจะดูเวลาที่เหมาะสมว่าจะเข้าลงทุนในโครงการไหน